N12-jaagtog eis lewe van twee kapers, fietsryerDie jaagtog het Maandagoggend op die N12 naby Benoni afgespeel (Foto:Yusuf Abramjee, Twitter) Twee vermeende kapers en ŉ fietsryer is Maandagoggend dood tydens ŉ jaagtog op die N12 naby Benoni in Gauteng. Die fietsryer is na bewering deur die verdagtes omgery toe hulle in hul wegkommotor – wat glo ook ŉ gekaapte voertuig is – van ŉ voertuigopsporingsmaatskappy probeer vlug het. Volgens ao. Grant Giblin, woordvoerder van die Benoni-blitspatrollie, was lede van ŉ voertuigopsporingsmaatskappy op pad om ŉ vragmotor op te spoor toe hulle gesien het hoe ŉ silwer Toyota Corolla met vyf insittendes besig is om ŉ vragmotor te kaap. “Die verdagtes het die bestuurder van die vragmotor in die Corolla gedwing. Drie van die verdagtes het in die Corolla gevlug terwyl die oorblywende twee in die vragmotor weggery het,” sê Giblin. Die opsporingsmaatskappy het hulp ingeroep om albei voertuie agterna te sit, wat ŉ jaagtog tot gevolg gehad het. “Die vragmotor het ŉ ent verder tot stilstand gekom. Veiligheidsbeamptes van die opsporingsmaatskappy het hulle ingehaal en ŉ skietgeveg het tussen die beamptes en die twee verdagtes uitgebreek.” Albei verdagtes is in die skietgeveg doodgeskiet. “Die Corolla – met die ander drie verdagtes en vragmotorbestuurder daarin – het steeds probeer om die opsporingsmaatskappy te ontwyk. Dit is toe dat hulle ŉ fietsryer langs die pad raakgery het. Die verdagtes het sowat 200 meter verder beheer oor die motor verloor en is in die bosse in. Die verdagtes het te voet gevlug,” het Giblin gesê. “Die vragmotorbestuurder is later in die verdagtes se motor – wat hulle in die bosse gelaat het – ongedeerd gevind.” Die fietsryer is egter deur paramedici op die toneel dood verklaar. Daar word beweer dat ŉ onbekende bedrag geld tydens die voorval gesteel is en twee pistole, wat aan die verdagtes behoort het, is teruggevind. Die Corolla wat tydens die kaping gebruik is, is intussen in Kempton Park as gekaap aangemeld.